Peperduur horlosies in pandjieswinkel glo gesteelDie polisie het na ‘n wenk op die pandjieswinkel toegeslaan. (Foto ter illustrasie: Unsplash) Die polisie in die Wes-Kaap het beslag gelê op vermoedelik gesteelde luukse items van miljoene rande nadat hulle Maandag ŉ wenk daaroor ontvang het. Kapt. FC van Wyk, polisiewoordvoerder, sê beamptes verbonde aan die Maitland-blitspatrollie het gister aanvanklik inligting oor ŉ vermoedelik gesteelde horlosie by die pandjieswinkel opgevolg. “Die beamptes het die horlosie in die winkel geïdentifiseer en ŉ deursoeking van die perseel het nog 51 duur horlosies opgelewer. ŉ Verdere soektog het tot die ontdekking van wat vermoedelik ongeslypte diamante is gelei, asook verskillende kleure edelstene,” sê Van Wyk. Daar is eindelik op 544 edelstene beslag gelê. “Die waarde van die items waarop beslag gelê is, is na raming sowat R8 miljoen. “ŉ 45-jarige verdagte is op aanklag van die besit van gesteelde eiendom in hegtenis geneem en word by die Kaapstad-polisiestasie aangehou,” sê Van Wyk. Hy sal na verwagting Woensdag in die landdroshof verskyn.